Haiene

av Jens Bjørneboe

Bokens handling starter 21. oktober 1899 der vi også blir kjent med bokens hovedperson og forteller, Peder Jensen. Peder Jensen er annenstyrmann på båten boken handler om, og har med dette en nokså ansvarsfull stilling. I tillegg til dette praktiserer han også legevirksomhet om bord. På den nevnte datoen seiler altså skipet Neptun ut fra havnen i Manila med det mål å seile om Kapp Horn videre til Marseille.

Samholdet mellom medlemmene av mannskapet er på ingen måte preget av fordragelighet og vennlighet. Det utarter seg hele tiden stridigheter mellom flere av dem, og ofte går det virkelig voldelig for seg. Første eksempel på dette har vi ganske tidlig i historien der tømmermannen og lettmatros Carlos starter et slagsmål. Det går virkelig hardt for seg, og Peder Jensen må komme til unnsetning etterpå for å lege relativt kraftige skader på disse to. Senere i historien har vi et knivdrama mellom Juan Cortez og seilmaker Davis. Hittil har det vært to mot to, men lenger ut i handlingen opplever vi at tredjestyrmann Dickson, malayeren Huang, James Arrowsmith og kaptein Andersson flyr i tottene på hverandre. Da dette skjer, får vi også vite noe av grunnen til at det er slik dårlig atmosfære på Neptun; kapteinen har myrdet broren til James Arrowsmith. Neste slosskamp skjer ikke så lenge etter dette. Denne gangen er det mellom dekksgutten Stavros, jungmannen Julian, James Arrowsmith, men også kaptein Andersson. deltar her. 

Mot slutten i boken skjer det mest avgjørende oppgjøret i romanen. Denne gangen er det hele mannskapet mot ledermannskapet, men ledermannskapet klarer å forhindre at makten forskyves; de er fortsatt ved roret. Ikke lenge etter dette skjer det på nytt, og også denne gangen klarer de å forhindre kupp. Men sår og skader klarer de ikke å forhindre, så de blir mere og mere medtatt. Etter dette skjer det allikevel ikke flere mytteriforsøk, for nå er det langt større krefter som tar over; været! Det blåser opp til tyfon, og lederskapet får såvidt med seg mannskapet til å gjøre båten mottagelig for slikt vær. De sliter alle mann med å holde skuta i gang, men den ene etter den andre masten går overbord. Etter hvert blir de mere og mere oppgitte og dødsklare, men til deres lykke driver båten tilfeldig mot land. Dermed løser de problemet med å knyte båten fast i land med et tau, og bærer skadede i land og lar de friske komme seg over selv. Etter mye slit kommer alle seg velberget over. 

Da de er vel kommet i land, blir situasjonen en helt annen. Alle blir hjelpsomme og har det i tankene at alle skal overleve. Absolutt alle er med på de daglige gjøremålene for at alle skal ha det bra, og at hele gruppen skal være levedyktig. Og slik lever de i fire-fem måneder inntil en polsk båt plukker dem opp fra denne øya. 

-----

Jeg har valgt å bare fortelle opptakten til mytteriet, selv om det også er en del bihistorier som er med på og underbygge Bjørneboes hovedpoeng med boken. 

